“ประเดช” เปิดเกมระดมทุน! ผุดกลยุทธ์ ตั้ง “โฮลดิ้ง” ครอบหุ้น WEH
“ประเดช” ร่อนแบบตอบรับถึงผู้ถือหุ้น “วินด์ เอนเนอร์ยี่” ระดมฐานเสียงปรับโครงสร้างผู้ถือหุ้นตามแผนบันได 4 ขั้น เริ่มจาก “สวอปหุ้น” WEH เข้ามาที่ราคา 10 บาท แล้วตั้งบริษัทโฮลดิ้งชื่อ Thana Power Corp เข้ามาถือหุ้น WEH แทน
15 มี.ค. 2564

ผู้สื่อข่าวรายงานว่า ขณะนี้นายประเดช กิตติอิสรานนท์ หนึ่งในผู้ถือหุ้นใหญ่ บริษัท วินด์ เอ็นเนอร์ยี่ โฮลดิ้ง จำกัด (มหาชน) หรือ WEH กำลังมีความพยายามในการปรับโครงสร้างผู้ถือหุ้น WEH ด้วยการส่งแบบตอบรับไปยังผู้ถือหุ้นรายอื่น ๆ ทั้งหมดเพื่อระดมเสียงสนับสนุนการเข้าร่วมปรับโครงสร้างผู้ถือหุ้น WEH และมีกำหนดระยะเวลาให้ผู้ถือหุ้น WEH ต้องตอบรับภายในวันที่ 20 มี.ค. 2564
โดยกระบวนการปรับโครงสร้างผู้ถือหุ้น WEH เป็นการดำเนินการผ่าน 4 ขั้นตอน หรือที่เรียกว่าแผนบันได 4 ขั้น เริ่มจากขั้นตอนแรก ผู้ถือหุ้นที่เป็นบุคคลธรรมดาและนิติบุคคลต่างประเทศ (กลุ่มที่ 1) ร่วมกันจัดตั้งบริษัทใหม่ ภายใต้ชื่อบริษัท Thana Power 1 โดยผู้ถือหุ้น WEH จะชำระค่าหุ้นด้วยวิธีการโอนหุ้น WEH ในราคา 10 บาท (ราคาพาร์) แทนการชำระด้วยเงินสดหรือวิธีการแลกหุ้น (สวอปหุ้น)
ต่อมาขั้นตอนที่สอง บริษัท Thana Power 1 และผู้ถือหุ้น WEH เฉพาะที่เป็นนิติบุคคล (กลุ่มที่ 2) ร่วมกันจัดตั้ง โฮลดิ้งใหม่ ในชื่อบริษัท Thana Power Corp กำหนดให้ชำระค่าหุ้นด้วยเงินสดขั้นต่ำ เพื่อทำให้ Thana Power 1 และผู้ถือหุ้นกลุ่มที่ 2 มีสิทธิซื้อหุ้นเพิ่มทุนของ Thana Power Corp
จากนั้นขั้นตอนที่สาม บริษัท Thana Power Corp จัดประชุมผู้ถือหุ้น เพื่อลงมติพิเศษให้เพิ่มทุนจดทะเบียนเท่ากับมูลค่ายุติธรรมต่อหุ้นของหุ้น WEH ที่ประเมินโดยที่ปรึกษาทางการเงิน นำมาคูณกับจำนวนหุ้น WEH ทั้งหมดที่จะนำมาจัดโครงสร้างผู้ถือหุ้นผ่าน Thana Power Corp ดังกล่าว จากนั้น Thana Power Corp จะจัดสรรหุ้นเพิ่มทุนให้แก่ Thana Power 1 และผู้ถือหุ้น WEH กลุ่มที่ 2
พร้อมกันนี้ Thana Power 1 และผู้ถือหุ้น WEH กลุ่มที่ 2 จะดำเนินการโอนหุ้น WEH ให้กับ Thana Power Corp ในราคาที่ประเมินโดยที่ปรึกษาทางการเงิน (Valuation) เพื่อแลกกับหุ้นใหม่ของ Thana Power Corp โดยที่ Thana Power 1 จะโอนหุ้นผ่านกระบวนการโอนกิจการทั้งหมด เพื่อให้ได้รับสิทธิประโยชน์ทางภาษี (ตามประมวลรัษฎากร)
ขณะที่ขั้นตอนที่สี่ เป็นการดำเนินการยกเลิกบริษัท Thana Power 1 โดยมีการแจกจ่ายหุ้น Thana Power Corp ให้กับผู้ถือหุ้น WEH ที่ถือหุ้น Thana Power Corp ผ่านกระบวนการชำระบัญชี ทำให้โครงสร้างผู้ถือหุ้น WEH หลังผ่านกระบวนการดังกล่าวคือผู้ถือหุ้นเดิมของ WEH ทั้ง 2 กลุ่ม จะเปลี่ยนจากการถือหุ้นโดยตรงเป็นถือหุ้นโดยอ้อมผ่าน Thana Power Corp ในฐานะผู้ถือหุ้นใหญ่ WEH ภายหลังกระบวนการเสร็จสิ้นตามกำหนดคือภายในเดือน เม.ย. 2564
ทั้งนี้ จากการตรวจสอบของผู้สื่อข่าว พบว่า ขณะนี้ยังไม่มีการระบุถึงมูลค่าหุ้นหรือราคาหุ้น WEH ว่าจะถูกกำหนดไว้เท่าไหร่ สำหรับใช้ในขั้นตอนการแลกหุ้นสุดท้าย เพื่อตั้งขึ้นเป็น Thana Power Corp (ชำระค่าหุ้นเพิ่มทุนด้วยหุ้น WEH) โดยเบื้องต้นมีการกำหนดมูลค่า WEH ของผู้ถือหุ้นรายย่อย และนิติบุคคลต่างประเทศ สำหรับเฉพาะการแลกหุ้นเพื่อจัดตั้ง Thana Power 1 ที่ราคา 10 บาทเท่านั้น
ด้านตัวแทนของนายประเดช เปิดเผยเกี่ยวกับกรณีการจัดตั้ง “โฮลดิ้ง คัมพานี” แห่งใหม่นี้ขึ้นมาว่า เพื่อเป็นการสร้างมูลค่าเพิ่มและประโยชน์ให้ผู้ถือหุ้น WEH มากขึ้น เนื่องจากโฮลดิ้งคัมพานีที่ตั้งขึ้นมาครั้งนี้ สามารถขยายการลงทุนในธุรกิจอื่น ๆ ที่สร้างรายได้และกำไรได้ โดยไม่ยึดติดไว้เพียงลงทุนในหุ้น WEH เท่านั้น
สำหรับผู้ถือหุ้น WEH หากเห็นด้วยกับการปรับโครงสร้างผู้ถือหุ้นดังกล่าว สามารถตอบรับผ่านแบบตอบรับดังกล่าวได้เลย ส่วนผู้ที่ไม่เห็นด้วยก็ไม่เป็นไรไม่ต้องส่งแบบตอบรับกลับมา โดยกลุ่มนายประเดชที่ถือหุ้น WEH กว่า 25% จะยังเดินหน้าแผนปรับโครงสร้างผู้ถือหุ้น WEH ต่อไป